hu de hu hu hu hu hu hu en hu eo hu hu en hbs_lat hu hu en hu hu en hu hu hu hu hu hu hu hu hu hu hu en hu hu de de en hu hu hu hu hu hu hu hu hu hu hu hu en
Európában növekszik a korrupció? Eurobarométer felmérés – CCO Magazin
A korrupció továbbra is jelentős probléma az Európai Unió országaiban, és annak mértéke nőtt az elmúlt három évben a Bizottság által közzétett Eurobarométer felmérés szerint. Az adatok szerint az európaiak majdnem háromnegyede véli úgy, hogy a korrupció továbbra is jelentős probléma, és az valamennyi kormányzati szinten jelen van. A válaszadók nyolc százaléka nyilatkozott úgy, hogy az elmúlt év során kenőpénz fizetésére kérték őket vagy azt várták tőlük.
„Csalódottan kell megállapítanunk, hogy az Európai Unióban a korrupció elleni küzdelem gyakorlati eredményei még mindig nem kielégítőek. Annyiszor hangoztattuk már, hogy cselekedni kell. Az európaiak határozott lépéseket várnak a nemzeti kormányoktól. Itt az ideje a cselekvésnek” – jelentette ki Cecilia Malmström, az uniós belügyekért felelős biztos.
„A korrupció egy olyan betegség, amely belülről rombol le egy országot, aláássa a demokratikus intézményekbe vetett bizalmat, gyengíti a politikai vezetés elszámoltathatóságát és óhatatlanul kedvez a szervezett bűnözői csoportoknak. Csak valamennyi vezető és döntéshozó akarata és elkötelezettsége révén tudjuk sikeresen felvenni a harcot a korrupció ellen” – nyilatkozta Cecilia Malmström.
A korrupció továbbra is az egyik legnagyobb kihívást jelenti Európa számára. Ugyan a korrupció jellege és mértéke eltérő az egyes tagállamokban, az az egész EU-ra nézve káros, hiszen csökkenti a befektetések mértékét, akadályozza a belső piac megfelelő működését, valamint negatív hatással van az államháztartásra. A korrupcióval kapcsolatos gazdasági költségek az EU-ban becslések szerint évi 120 milliárd eurót tesznek ki.
Tavaly júniusban a Bizottság elfogadott egy korrupcióellenes csomagot, amely azt sürgeti, hogy valamennyi uniós szakpolitikában nagyobb figyelmet szenteljenek a korrupció elleni küzdelemnek. Létrehozott továbbá egy külön uniós nyomon követési és értékelési mechanizmust, az uniós antikorrupciós jelentést, amely világosan bemutatja a korrupcióellenes erőfeszítések jelenlegi állását az EU 27 tagállamában. Az első jelentést 2013-ra tervezik.
A Bizottság hamarosan további jogszabályokra tesz javaslatot, különösen a bűnözők vagyoni eszközeinek elkobzására, a közbeszerzési szabályok reformjára, pontosabb bűnügyi statisztikákra, valamint az uniós szintű, továbbfejlesztett csalásellenes politikára vonatkozóan.
Az Eurobarométer felmérést 2011 szeptemberében a 27 uniós tagállamban végezték el. A főbb megállapítások a következők:
Az európaiak többsége (74%) a korrupciót jelentős problémának tartja saját országában. Az európaiak közel fele (47%) véli úgy, hogy saját országában a korrupció mértéke növekedett az elmúlt három évben.
A legtöbb európai szerint a korrupció jelen van a helyi (76%), regionális (75%) és nemzeti (79%) intézményekben.
Az európaiak szerint a vesztegetés és a hatalmi pozíciókkal való visszaélés a közszolgálat minden területén jelen van. Legnagyobb valószínűséggel a tagállami politikusok (57%) és a nyilvános pályázatok odaítéléséről döntő tisztviselők (47%) érintettek ilyen tevékenységekben.
Az európaiak 40%-a véli úgy, hogy az üzleti élet és a politika közötti túl szoros kapcsolat hozzájárul a korrupcióhoz. A politikusok intézkedéseinek hiánya (36%), valamint a közpénzek elköltése átláthatóságának hiánya (33%) szintén kiváltó tényező. A többség (68%) szerint a politikai pártok finanszírozásának átláthatósága és felügyelete nem megfelelő mértékű.
Az európaiak túlnyomó része (70%) gondolja úgy, hogy a korrupció elkerülhetetlen és mindig is létezett. Három európaiból kettő (67%) szerint a korrupció saját országa üzleti kultúrájának része.
Az európaiak többsége (67%) nyilatkozott úgy, hogy mindennapi életük során nem érinti őket személyesen a korrupció. Az európaiak csak kis hányada (29%) állítja, hogy személyesen érintettek. Még kevesebben (8%) nyilatkoztak úgy, hogy az elmúlt év során kenőpénz fizetésére kérték őket vagy azt várták tőlük.
Egy korrupciós ügy kapcsán az európaiak leginkább a rendőrségben (42%) és az igazságszolgáltatási rendszerben (41%), legkevésbé pedig a politikai képviselőkben (6%) bíznak, hogy segítségükre lennének.
Forrás: Európai Bizottság – Sajtóközlemény
CCO Magazin a Twitteren:
Alapító főszerkesztő: Barát Tamás
Afrika bell pottinger best practice Burson-Marsteller cannes CCO CIPR csr díj EACD edelman ENSZ etika fake news GWA iabc icco ipra kampány kommunikáció konferencia kreatív krízis Kríziskommunikáció lions magazin marketing microsoft MPRSZ MUOSZ Museum of Public Relations MÖT média mérés oktatás pr prca PRO PR díj prweek Public relations sajtóetika seo smart smart konferencia social media
© Copyright 2022 | CCO Magazin